Drucker, Tomáš, minister zdravotníctva SR (2017-10-18):
Ďakujem pekne. Vážený pán predsedajúci, vážené panie poslankyne, vážení páni poslanci, ide o jeden z kľúčových návrhov alebo noviel zákona č. 363 o rozsahu a podmienkach úhrady liekov, ktorým sa zásadným spôsobom mení tento zákon, uvediem bližšie v predkladajúcej správe. Návrh zákona má za cieľ bližšie upraviť podmienky úradného určenia cien liekov zdravotníckych pomôcok a dietetických potravín a následne rozsahu a podmienok i úhrad na základe verejného zdravotného poistenia, pričom sa kladie zvýšený dôraz na otázku nákladovej efektívnosti liečby uhrádzanej na základe verejného zdravotného poistenia. Do procesu kategorizácie liekov sa zavádzajú inovatívne postupy smerujúce k zabezpečeniu účelného vynakladania prostriedkov verejného zdravotného poistenia, zároveň k zabezpečeniu finančnej stability tohto systému a prístupu nových liekov aj na biologickej báze pre našich pacientov. Navrhuje sa zvýšenie koeficientu prahovej hodnoty, čím sa umožní zaradenie drahšieho, ale nákladovo efektívneho lieku do zoznamu kategorizovaných liekov a rozšíria sa možnosti zdravotnej starostlivosti. Novým nástrojom je aj zavádzanie tzv. cost sharing a risk sharing systémov, to znamená možnosť zdravotnej poisťovne a držiteľa registrácie lieku dohodnúť si podmienky, za ktorých budú obe strany znášať časť nákladov z prostriedkov verejného zdravotného poistenia a časť bude znášaná držiteľom registrácie. Takýto prístup nám umožní, aby sme dohodovali ďalšie dodatočné zľavy nad rámec referencovania cien s poskytovateľmi a držiteľmi registrácie liekov. Očakávaná úspora vyjadruje až úroveň okolo 20 – 25 % dodatočných zliav. Dostupnosť nových liekov na liečbu ochorení s nízkou prevalenciou výskytu sa rozširuje znížením limitu prevalencie na 1 ku 50-tisíc, čo umožní zásadnejším spôsobom dostupnosť liekov pre zriedkavé ochorenia. Spresňujú a doplňujú sa podmienky podmieneného zaradenia lieku do zoznamu kategorizovaných liekov, pričom dôležitým kritériom je, či má posudzovaný liek významný vplyv na prostriedky verejného zdravotného poistenia, ktorý je definovaný ako ročná suma úhrad zdravotnými poisťovňami. Dnes podmieňujúca úhrada mala výšku nákladovej efektivity 35-násobku a bola ohraničená len dvoma rokmi podmienenej registrácie. Teraz každý liek, ktorý bude kategorizovaný, a celkové výdavky na tento liek presiahnu 1,5 mil. eur ročne, bude automaticky posudzovaný aj v podmienenej kategorizácii a bude v tej chvíli aj nákladovo vyhodnocovaný. Všetky náklady, ktoré presiahnu určený objem, odhadovaný objem držiteľa registrácie liekov v podmienenej kategorizácii, bude povinný tento držiteľ registrácie lieku refundovať späť zdravotnej poisťovni, ak prekročí celkový objem peňazí. Cieľom podmienenej kategorizácie novozaraďovaných liekov je teda minimalizovať riziká vyplývajúce z nedostatku informácií o účinnosti a bezpečnosti lieku v bežnej terapeutickej praxi, ako aj neistoty ohľadom budúceho vývoja nákladov na vysoko nákladné lieky. Časť rizika má byť uvedenými opatreniami prenášaná zo zdravotných poisťovní na držiteľov rozhodnutia o registrácii takýchto liekov. Návrh zákona zavádza podmienky povinného zníženia ceny pri vstupe druhého a tretieho generického alebo biologicky podobného lieku. Cieľom mechanizmu je podnecovať efekt znižovania cien liekov a úhrad zdravotných poisťovní vyplývajúcich zo vstupu generických a biologicky podobných liekov na trh. Návrh zákona do limitu spoluúčasti okrem liekov zavádza, zahŕňa aj zdravotnícke pomôcky a dietetické potraviny s cieľom znížiť finančnú záťaž pacientov, ktorí okrem liekov používajú zdravotnícke pomôcky a dietetické potraviny s doplatkom. Znižuje sa tak finančná záťaž pacientov pri súčasnom zachovaní princípu hospodárnosti i nakladania s prostriedkami verejného zdravotného poistenia. Vážený pán predsedajúci, panie poslankyne, vážení páni poslanci, dovoľte mi vysloviť presvedčenie, že aj tento predložený návrh zákona podporíte. Ďakujem.